**Tituly najlepších jazdcov si v Santovke obhájili naši svetoví medailisti**

**26. augusta 2019 Santovka – Športovci s intelektuálnym znevýhodnením si v závere prázdnin užili súťažný adrenalín spojený s jazdou na tátošoch! V Santovke na rodinnom westernovom G4 Ranchi si zmerali sily na 3. ročníku Majstrovstiev Slovenska Špeciálnych olympiád v jazdectve.**

Medzi favoritov patrili už od začiatku Filip Graňo a Daniela Šeböková. Tí si totiž tento rok priniesli medaily zo Svetových hier Špeciálnych olympiád  v Abú Dhabi 2019. Filip Graňo si titul najlepšieho jazdca obhájil aj v Santovke, rovnako titul najlepšej jazdkyne si zachovala Daniela Šeböková. *,,Máme za sebou ďalšie vydarené podujatie, mali sme oproti vlaňajšku o štyroch jazdcov viac, čo ma nesmierne teší,”* zhodnotila **Eva Gažová, národná riaditeľka Špeciálnych olympiád Slovensko**. *,,Je mi cťou, že sa práve u nás na Ranchi G4 konajú Majtrovstvá Slovenska Špeciálnych olympiád v jazdectve už druhýkrát. Som rád, že Špeciálne olympiády sú na Slovensku pozitívne vnímané a dosahujú rastúci trend,”* zhodnotil aj **František Graňo, Filipov otec a tréner**. Spomedzi 14.tich jazdcov boli najmladšími Alexej Polomský a Rastislav Sedláček. Jazdci súťažili v disciplínach Trial, Osmička/ STAKE RACE, Slalom a Barrel Race. Ceny a medaily odovzdával športovcom Špeciálnych olympiád starosta obce Santovka Ľubomír Lörincz.



**O organizácii Special Olympics International**

Špeciálne olympiády sú inkluzívnou organizáciou využívajúcou šport a vzdelávanie, prostredníctvom ktorých sa každý deň na celom svete snaží posilniť postavenie ľudí s mentálnymi postihnutím. Celosvetová organizácia vznikla v roku 1968 a tento rok oslávi už 50. výročie založenia. Na Slovensku oslavujú Špeciálne olympiády tento rok 25. výročie založenia. Na celom svete v 170 krajinách športuje viac ako 5 miliónov osôb s mentálnym postihnutím. S podporou viac ako 1 milióna trénerov, učiteľov a dobrovoľníkov sa pripravuje viac ako 108 000 súťaží ročne v 32 druhoch olympijských športov.